สรรพสามิตแจงสตง.ยันรถคันแรกทำถูกต้อง
สรรพสามิตยันรถคันแรกไม่มีทุจริต เร่งแจง สตง.ปมปัญหายื่นเอกสารล่าช้า เจ้าหน้าที่ไม่คีย์ข้อมูลเข้าระบบ
26 เม.ย. 2559

สรรพสามิตยันรถคันแรกไม่มีทุจริต เร่งแจง สตง.ปมปัญหายื่นเอกสารล่าช้า เจ้าหน้าที่ไม่คีย์ข้อมูลเข้าระบบ
นายสมชาย พูลสวัสดิ์ อธิบดีกรมสรรพสามิต เปิดเผยถึงกรณีสำนักงานการตรวจเงินแผ่นดิน (สตง.) รายงานผลตรวจสอบโครงการรถคันแรกของกรมสรรพสามิต พบว่ามีการยื่นเอกสารขอคืนภาษีไม่ครบว่า ยืนยันว่าการดำเนินงานโครงการนี้เป็นไปด้วยความถูกต้อง การที่เจ้าหน้าที่ไม่ได้รวบรวมเอกสารตามระยะเวลาที่กำหนด ซึ่งไม่ตรงตามเงื่อนไขที่ตั้งไว้นั้น จากการตรวจสอบพบว่า ผู้ที่ยื่นเอกสารล่าช้าส่วนใหญ่ขอผ่อนผันและนำเอกสารมายื่นแล้ว ทำให้การคืนเงินให้ผู้ร่วมโครงการกว่า 1.1 ล้านราย เป็นไปด้วยความถูกต้อง
"ไม่มีการทุจริตแน่นอน แต่การรวบรวมเอกสารที่ล่าช้า หรือมีการยื่นเอกสารเข้ามาแล้ว แต่เจ้าหน้าที่ไม่ได้ลงข้อมูลเข้าสู่ระบบคอมพิวเตอร์ให้ถูกต้อง เมื่อ สตง.เข้ามาตรวจสอบ จึงกลายเป็นประเด็น ซึ่งกรมได้แก้ไขและรายงานผลกลับไปที่ สตง.แล้ว" นายสมชาย กล่าว
ทั้งนี้ กรมได้ส่งรายชื่อผู้ที่ไม่ได้ทำตามเงื่อนไขให้กรมบัญชีกลาง เพื่อเรียกเงินคืนรัฐแล้ว 300-400 ราย เป็นสัดส่วนที่น้อยเมื่อเทียบกับผู้เข้าร่วมโครงการ 1.1 ล้านราย ส่วนใหญ่พบว่าไม่ได้ถือครองรถครบ 5 ปี และบางส่วนต้องการเปลี่ยนรถยนต์รุ่นใหม่
ภาพประกอบข่าว